
Εισαγωγή: Ενώ οι περισσότεροι ασθενείς απογαλακτίζονται εύκολα από τον αναπνευστήρα, εντούτοις σε ποσοστό 5-10% χρειάζονται παρατεταμένο μηχανικό αερισμό και υποβάλλονται σε διενέργεια τραχειοστομίας. 
Σκοπός: Σκοπός της εργασίας ήταν η διερεύνηση παραγόντων που επηρεάζουν τη διαδικασία επιτυχούς απογαλακτισμού σε τραχειοτομημένους ασθενείς στη Μονάδα Εντατικής Θεραπείας (ΜΕΘ). 
Μεθοδολογία: Διεξήχθη αναδρομική μελέτη κοόρτης. Πραγματοποιήθηκε συλλογή δεδομένων από αρχεία 85 ενηλίκων ασθενών που υπεβλήθησαν σε τραχειοστομία κατά τη νοσηλεία τους στη ΜΕΘ του Γενικού Νοσοκομείου Ρεθύμνου, από το 2016-2020. Για τη συλλογή των δεδομένων χρησιμοποιήθηκε φόρμα καταγραφής δημογραφικών, κλινικών δεδομένων και η κλίμακα αξιολόγησης απογαλακτισμού από μηχανικό αερισμό (VIS) με καταγραφή 1ης, 5ηςκαι 10ης ημέρας από τη διενέργεια τραχειοστομίας. Η ανάλυση των δεδομένων της μελέτης έγινε με τη χρήση του στατιστικού προγράμματος SPSS (IBMCorp. 2019, IBM SPSS Statistics for Windows, v.26.0, Armonk, NY: IBMCorp.). 
Αποτελέσματα: Το συνολικό ποσοστό ασθενών που απογαλακτίστηκε επιτυχώς ήταν 40%. Η μέση ηλικία των ασθενών ήταν τα 68 έτη και 72,9% ήταν άνδρες. Οι ασθενείς με επιτυχή απογαλακτισμό είχαν σημαντικά χαμηλότερη βαθμολογία με δείκτη συννοσηρότητας CHARLSON (3,7 έναντι 5,0), διάρκεια μηχανικού αερισμού (20,4 έναντι 39,8 ημέρες), συχνότητα εμφάνισης σηψαιμίας (17,6% έναντι 47,1%, p=0,005), βαθμολογία στο άθροισμα θετικών καλλιεργειών (0-3) (p=0,043). Οι ασθενείς με επιτυχή απογαλακτισμό βρέθηκαν με σημαντικά υψηλότερα επίπεδα δείκτη VIS 5ης (66,6 έναντι 33,0) και 10ης ημέρας (79,8 έναντι 34,7). Οι ημέρες παραμονής στη ΜΕΘ αυξάνονται σημαντικά με την παρουσία μεταγγίσεων αλλά και όσο αυξάνονταν οι ασκοί μεταγγίσεων καθώς και της σηψαιμίας. Επίσης, συσχετίστηκαν θετικά με τη βαθμολογία στο άθροισμα θετικών καλλιεργειών (0-3), διάρκεια μηχανικού αερισμού και με χαμηλότερη βαθμολογία του VIS5ης (rho=-0,337, p=0,002) και 10ης ημέρας (rho=-0,295, p=0,012). Όσον αφορά το προγνωστικό μοντέλο VIS, 5η και 10η ημέρα, διαπιστώνεται σημαντική μείωση του μέσου αριθμού ημερών μηχανικού αερισμού κατά μήκος των 5 κατηγοριών του VIS με αύξηση του score. Τέλος, μέσω παλινδρόμησης Cox, προγνωστικοί παράγοντες ως προς την έκβαση του απογαλακτισμού, εκτιμήθηκαν οι πολλαπλές παθήσεις και η διάρκεια μηχανικού αερισμού, με κάθε επιπλέον πάθηση και ημέρας μηχανικού αερισμού να προσδίδει σημαντικά μικρότερη πιθανότητα για έναν επιτυχή απογαλακτισμό. 
Συμπεράσματα: Διαπιστώθηκαν παράγοντες που επηρεάζουν την έκβαση του απογαλακτισμού. Επιπλέον, επιβεβαιώθηκε η αξία του προγνωστικού μοντέλου VIS στη ΜΕΘ του ΓΝ Ρεθύμνου. 

